פינקסו: קצב העלאות הריבית הצפוי בישראל עלול להביא להתחזקות השקל עד לכ-3.2 שקלים - זירת היועצים - TheMarker
פינקסו: קצב העלאות הריבית הצפוי בישראל עלול להביא להתחזקות השקל עד לכ-3.2 שקלים
"הצפי הוא להעלאות ריבית מתונות יותר בעולם ולפיכך להתחזקות נוספת של השקל ביחס לדולר"
04.05.2011 09:54 עודכן ב: 10.05.2011 20:59
ב-12החודשים האחרונים הייתה אינפלציה של 4.3% וברבעון האחרון נרשמה עליית מחירים של כ-0.7%, כך דווח אתמול בדו"ח האינפלציה של בנק ישראל. בנק ישראל התריע וכתב אתמול בדו"ח כי האינפלציה תגיע ב-12 החודשים הקרובים מעט מעל הגבול העליון של טווח היעד וזאת בשל המשך העלאות הריבית שהוא עומד לנקוט בהם.
בנק ישראל אף הגדיל ונתן תחזית לגובה הריבית שצפויה להיות בשנה הקרובה - 4.5%. הדבר החשוב מבחינתנו הוא שבדו"ח מעיד בנק ישראל כי הצפי להעלאות ריבית בעולם יהיה איטי יותר בעולם מאשר בישראל.
בדו"ח של בנק ישראל נכתב, כי הבנק המרכזי באירופה העלה את הריבית המוניטרית בתחילת חודש אפריל, לראשונה מאז המשבר, אך ההודעה הנלווית להחלטת הריבית הותירה אי-ודאות רבה לגבי המשך ההעלאות. בארה"ב אמנם אין עדיין כוונות ברורות להעלות את הריבית, והציפיות הן שהיא תישאר ברמתה הנמוכה לפחות עד סוף השנה..."
רק לשם השוואה, האינפלציה בארה"ב ובאירופה ב-12 החודשים האחרונים הייתה 2.7% ולכן הלחץ על העלאות ריבית בישראל גבוה יותר.
בסקירה שכתבנו באמצע אפריל נאמר, כי "מלחמת המטבעות ששוררת בעולם תקבע כעת על פי פרמטר הריביות. עכשיו יותר מתמיד גם בשל תום תוכנית ההרחבה הכמותית של הפד' ביוני. המטבע שיתחזק הוא זה שהריבית שלו תעלה הכי הרבה. גם כאן קצב העלאות הריבית יקבע את עוצמת תנועת ההתחזקות של השקל ביחס לדולר".
להערכתנו, בנק ישראל משלים במידה מסויימת עם התחזקות השקל. הוא כמובן לא יצהיר על כך שכן זה יזמין התחזקות נוספת של השקל וגם אם הוא ימשיך להתערב בשוק המט"ח אך מלחמתו העיקרית מונחת במקום אחר: בעליית מחירי הדיור ובעליית המחירים בישראל. מה שאומר שיהיה קצב העלאות ריבית גבוה יותר בישראל והספקולנטיים ימשיכו לזהות את השקל כאטרקטיבי.
הפעולות שבהם נקט בנק ישראל בתחילת השנה וביניהם, חובת דיווח על תושבי חוץ בפעילותם בנגזרי מטבע חוץ ומק"מ, חובות דיווח על תושבי ישראל וחובת נזילות לתאגידים בנקאיים כל אלה לא עזרו להתחזקות הדולר ומאז התקנות בתחילת השנה, התחזק השקל ביחס לדולר בכ-7%. גם הכוונה לבטל את הטבת המס למשקיעים זרים הינה בעלת משמעות מינורית נוכח התחזקות השקל.
לאור האינפלציה בשוק ולאור הצורך להעלות את הריבית הבסיסית אנו צופים כי בטווח הארוך ועוד לפני סוף השנה השקל יתחזק עד לרמה של 3.2 שקלים לדולר זוהי נקודת השפל אליה הגיע הדולר ביולי 2008. תחזית זו מגלמת עלייה של כ-12% בערכו של השקל בשנת 2011 ולאחר שנחלש בשנה שעברה בכ-6.63%.
הכותב הוא יפתח דרורי - פינקסו מקבוצת למבקס.